આપણે નક્કી કરીએ એટલે સ્કેન્ડિનેવિયા પહોંચી જવાય એટલું એ સહેલું નથી. સૌથી પહેલાં તો યુરોપ માટે શેન્જન વિસા મેળવવાના. એ પણ એક ભગીરથ કાર્ય હતું. વિકાસશીલ(developing) અને વિકસિત(developed) દેશો વચ્ચેનું અંતર આ પ્રક્રિયા દરમિયાન બરાબર સમજાઇ જાય. સૌથી પહેલાં તો આંતરાષ્ટ્રીય ફ્લાઈટ ટિકિટ લઇ લેવાની, પછી જ્યાં જ્યાં જવાના હોવ એ દરેકે દરેક જગ્યાનું રહેવાનું બૂકિંગ કરાવવાનું અને પછી એક જગ્યાથી બીજી જગ્યાએ જવાનું ટ્રેન/ફ્લાઈટ/બોટનું બૂકિંગ કરાવવાનું. આ બધું જ વિસા માટે જરૂરી. વળી તમે આર્થિક રીતે સક્ષમ છો, એ પુરવાર કરતું બેન્ક સ્ટેટમેન્ટ. વિસા ફોર્મ, વિસા ફી અને આ બધાં જ ડોક્યુમેન્ટ્સ સબમિટ કર્યા પછી શરૂ થાય સસ્પેન્સનો સમય. આટલા બધા પૈસા ખર્ચ્યા પછી વિસા નહીં મળે તો? ‘ખાયા, પિયા કૂછ નહીં, ગ્લાસ ફોડા બાર આના' જેવો ઘાટ થાય! સદનસીબે અમને બધાંને વિસા મળી ગયા!